กนอ.ไฟเขียวแผนพัฒนานิคมฯเชิงนิเวศน์
กนอ.วางแผนพัฒนานิคมฯเชิงนิเวศน์ ให้ครบ 42 แห่ง ภายใน 10 ปี เริ่มต้นที่มาบตาพุดเป็นแห่งแรก
13 ม.ค. 2553

กนอ.วางแผนพัฒนานิคมฯเชิงนิเวศน์ ให้ครบ 42 แห่ง ภายใน 10 ปี เริ่มต้นที่มาบตาพุดเป็นแห่งแรก 
นางมณฑา ประณุทนรพาล ผู้ว่าการการนิคมอุตสาหกรรมแห่งประเทศไทย (กนอ.) เปิดเผยว่า คณะกรรมการบริหาร กนอ.ได้มีมติเห็นชอบร่างนโยบายการพัฒนานิคมอุตสาหกรรมเชิงนิเวศน์ (Eco – Industrial Estate) เพื่อนำไปใช้เป็นกรอบแนวทางในการพัฒนาเมืองอุตสาหกรรมเชิงนิเวศน์ โดยมุ่งเน้นให้เกิดการดูแลสิ่งแวดล้อมและสุขภาพชุมชน โดยจะพัฒนาให้ครบทั้ง 42 นิคมฯ ภายใน 10 ปี 
ทั้งนี้รูปแบบการพัฒนาจะต้องมีการกำหนดมาตรฐานการพัฒนา พร้อมทั้งมุ่งเน้นการสร้างกระบวนการมีส่วนร่วมของผู้มีส่วนได้ส่วนเสีย เพื่อจัดทำแผนแม่บทการพัฒนาเมืองอุตสาหกรรมเชิงนิเวศน์ในแต่ละพื้นที่ ให้สอดคล้องกับลักษณะและศักยภาพของพื้นที่นั้น ๆ
การพัฒนาเมืองอุตสาหกรรมเชิงนิเวศน์ กนอ.มีแผนที่จะพัฒนาทั้ง 42 นิคมฯ ทั่วประเทศ ให้แล้วเสร็จในภายใน 10 ปี (2553-2562) แบ่งเป็นระยะที่ 1 การพัฒนาเมืองอุตสาหกรรมเชิงนิเวศน์นำร่องนิคมฯ 15 แห่ง ในปี 2553 – 2557 ระยะที่ 2 การขยายและต่อยอดพื้นที่ในการพัฒนา ปี 2558 – 2562 โดยจะมีการพัฒนาพื้นที่นิคมอุตสาหกรรมมาบตาพุดเป็นแห่งแรก
“การพัฒนาเมืองอุตสาหกรรมเชิงนิเวศน์ จะเป็นรูปแบบการพัฒนานิคมอุตสาหกรรมแนวใหม่ที่เปิดโอกาสให้ทุกภาคส่วนเข้ามามีส่วนร่วมในการจัดทำแผนแม่บทในการพัฒนา อีกทั้งยังเน้นการดูแลสิ่งแวดล้อมและสุขภาพของผู้ประกอบการ แรงงาน และชุมชนเป็นสำคัญด้วย” นางมณฑา กล่าว
 นางมณฑา กล่าวว่า การพัฒนานิคมฯ สู่เมืองอุตสาหกรรมเชิงนิเวศน์ จะมีการพัฒนาโดยการเข้ามามีส่วนร่วมของทุกภาคส่วน ทั้งผู้ประกอบการ หน่วยงานที่เกี่ยวข้อง และชุมชน มีเป้าหมายสำคัญเพื่อให้นิคมอุตสาหกรรมสามารถ ชุมชน และสิ่งแวดล้อม สามารถเติบโตไปด้วยกัน ซึ่งมีรูปแบบการพัฒนาทั้งด้านเศรษฐกิจ สังคม และสิ่งแวดล้อม อย่างมีดุลยภาพ 
นายประสาน ตันประเสริฐ ประธานคณะกรรมการบริหารกนอ. กล่าวว่า ขณะนี้แผนพัฒนาระยะที่ 1 อยู่ระหว่างการร่างแผนการดำเนินงาน ขณะที่แผนระยะที่ 2 คงจะรอให้แนวทางการปฏิบัติตามมาตรา 67 ออกมาแล้วเสร็จทุกขั้นตอนก่อน ซึ่งจะใช้งบประมาณของกนอ.และเอกชนร่วมกันในการพัฒนา เนื่องจากการพัฒนาเมืองอุตสาหกรรมเชิงนิเวศน์ ถือเป็นส่วนหนึ่งของโครงการอีโคทาวน์ ที่เอกชนนำเสนอเข้ามา 
นอกจากนี้ ในเดือน ธ.ค. 2552 ที่ประชุมบอร์ดกนอ. ได้อนุมัติงบประมาณจำนวน 470 ล้านบาท เพื่อใช้ในแผนเฉพาะหน้า โดยแบ่งเป็นจำนวน 300 ล้านบาท นำไปใช้ในการพัฒนาศูนย์เฝ้าระวังทั้ง 24 แห่งของกนอ.ให้มีความสมบูรณ์มากยิ่งขึ้น เช่น การติดตั้งกล้องวงจรปิด และอีก 170 ล้านบาท จะนำไปซื้ออุปกรณ์การตรวจวัด เช่น รถโมบาย ให้มีเพียงพอต่อความต้องการ และสามารถตรวจวัดได้อย่างมีศักยภาพ